b"\n_START_ARTICLE_\nOdensegade\n_START_SECTION_\nGadens historie\n_START_PARAGRAPH_\nGaden blev opkaldt efter Odense i 1889 og er en del af en r\xc3\xa6kke gade p\xc3\xa5 \xc3\x98sterbro, der er opkaldt efter danske k\xc3\xb8bst\xc3\xa6der og andre st\xc3\xb8rre provinsbyer._NEWLINE_Det var folk af det bedre borgerskab, der satte sit pr\xc3\xa6g p\xc3\xa5 vejviseren. P\xc3\xa5 tredje sal i nr. 3 var der hofj\xc3\xa6germesterinde T.M.L. Rehling-Quistgaard. I nr. 2 l\xc3\xa6ge Ivar Friis, og pastor emeritus Helleman, f\xc3\xb8dt 1842, tidligere sognepr\xc3\xa6st i Gislum-Vonsild. I nr. 12 ingeni\xc3\xb8r Hirschsprung og baron Einar M. Gyldenkrone, enkebaronesse Andrea Louise Wedell-Wedellsborg boede i nr. 28. M. Jensen drev i nr. 20 pensionat for ingeni\xc3\xb8rer og handelsagenter._NEWLINE_Beliggenheden t\xc3\xa6t p\xc3\xa5 Trianglen var medvirkende til at Odensegade for hundrede \xc3\xa5r siden var en livlig handelsgade. I nr. 5 var der damefris\xc3\xb8rinde Henriette Randrup, i nr. 7 Dansk Papyrolithfabrik (papyrolith var et gulvbel\xc3\xa6gningsmateriale, et alternativ til linoleum, men slog aldrig rigtig igennem), K. Nielsen havde vaskeri i nr. 17. I nr. 12 var der Dansk Kaffebod og urtekr\xc3\xa6mmer Karl Bendt. Statens L\xc3\xa6rerh\xc3\xb8jskole  l\xc3\xa5 i nr. 14, hvor ogs\xc3\xa5 forstanderen professor Hans Thorvald Olrik (1862-1924) boede.   Albumin kemisk fabrik l\xc3\xa5 i nr. 23 I nr. 4 var der postkontor og telegrafsstation, og C. Olsens Enkes K\xc3\xb8dudsalg._NEWLINE_I 1955 var der stadig masser af sm\xc3\xa5handlende. Cyklev\xc3\xa6rkstedet Trianglen l\xc3\xa5 i nr. 5, nabo til K.L. Clausens skomagerv\xc3\xa6rksted. I nr. 17 Dansk Guldsmedeh\xc3\xa5ndv\xc3\xa6rk og \xe2\x80\x93v\xc3\xa6rksted ved Einar J\xc3\xb8rgensen, nabo til Blad-Ekspeditionen ved Christian Hundal._NEWLINE_Viktualiehandler Magnella S\xc3\xb8rensen var i nr. 19, ligesom skr\xc3\xa6dderiet Alfa ved E. Elmklint. Danish Machine Tools ved Hans Hviid i nr. 23. I nr. 4 var der Mejeriet Triangel ved Carl Holst-Nielsen, Tria-Renseriet l\xc3\xa5 i nr. 22 drevet af Over Rasmussen og Martha Torp._NEWLINE_Foreningslivet var repr\xc3\xa6senteret ved kordegn J.F. \xc3\x98ssursons F\xc3\xa6r\xc3\xb8sk forening i nr. 6._NEWLINE_I nr. 14 havde Bogens Verden  og Statens Bibliotekstilsyn (1910-1989, opgaverne varetages nu af Biblioteksstyrelsen) tidligere til huse._NEWLINE_Det var stadig p\xc3\xa6ne folk, der boede i gaden, som fx pastor emeritus A. Westhausen, forhenv\xc3\xa6rende godsejer F. Castenskiold, begge i nr. 11. De nye tider kunne dog ogs\xc3\xa5 ses ved Else Andersson i nr. 28, hun var nemlig afsp\xc3\xa6ndingsp\xc3\xa6dagog, et fag der voksede frem i 1940'erne.\n_START_SECTION_\nN\xc3\xa6vnev\xc3\xa6rdige bygninger i gaden\n_START_PARAGRAPH_\nBygningerne er typiske k\xc3\xb8benhavnske etageejendomme. Nr. 23 og 25 er begge fra 1907 og har et meget frisk og moderne udtryk, der peger hen mod nyklassicismen n\xc3\xa6sten tyve \xc3\xa5r senere. Der er et halvrundt vindue \xc3\xb8verst ved begge trappeopgange, men bygningerne er fors\xc3\xb8gt differentieret ved forskellige sokler: Nr. 23 er i granit og har svungne linjer i d\xc3\xb8ren. Begge huse er k\xc3\xb8dfarvede._NEWLINE_Nr. 24-26 er et lille indhak. Husene fra 1908 er i r\xc3\xb8de mursten, der er en bort i lysegr\xc3\xa5t puds med tre b\xc3\xb8lgelinjer p\xc3\xa5 r\xc3\xb8d bund ved anden sal."